11. รายการระหว่างกัน

ในการประกอบธุรกิจ บริษัทอาจมีรายการระหว่างกันกับบุคคล และ/หรือนิติบุคคลที่อาจมีความขัดแย้ง
ซึ่งบริษัทได้ดูแลให้การเข้าทำรายการดังกล่าวมีความสมเหตุสมผล
โดยคำนึงถึงประโยชน์สูงสุดของบริษัท ซึ่งจะเป็นไปตามข้อกำหนดของหน่วยงานกำกับดูแลที่เกี่ยวข้อง

นอกจากนี้
คณะกรรมการตรวจสอบยังทำหน้าที่สอบทานการทำรายการเกี่ยวโยงกันที่ต้องได้รับการพิจารณาจากคณะกรรมการบริษัท
ให้เป็นไปตามข้อกำหนดที่เกี่ยวข้อง และหากรายการใดกระทำกับผู้มีส่วนได้เสียกับผู้บริหาร
ผู้บริหารท่านนั้นจะไม่ใช้สิทธิออกเสียงในที่ประชุม

การเปิดเผยรายการที่เกี่ยวโยงกันจะเป็นไปตามข้อกำหนดของหน่วยงานกำกับดูแลที่เกี่ยวข้อง
รวมทั้งเป็นไปตามมาตรฐานการบัญชี ทั้งนี้ ข้อมูลรายละเอียดรายการระหว่างกัน
ได้เปิดเผยไว้ในหมายเหตุประกอบงบการเงิน สำหรับปีสิ้นสุด วันที่ 31 ธันวาคม 2553

ในปี 2553 บริษัทมีธุรกรรมที่เป็นรายการเกี่ยวโยงกัน
ที่ได้รายงานต่อตลาดหลักทรัพย์แห่งประเทศไทย จำนวน 1 เรื่อง คือ เมื่อวันที่ 11 สิงหาคม 2553
คณะกรรมการบริษัทได้มีมติอนุมัติการทำรายการเกี่ยวโยงกันเกี่ยวกับการเช่าอาคารและบริการ
กับนางสรญา สรไกรกิติกูล โดยบริษัทได้ต่ออายุสัญญาเช่าอาคารชุดเซ็นทรัลซิตี้บางนาทาวเวอร์ 1
ออฟฟิส ห้องชุดเลขที่ 589/131 ถนนบางนา-ตราด แขวงบางนา เขตบางนา กรุงเทพฯ
พื้นที่ประมาณ 333 ตารางเมตร อายุสัญญา 2 ปี ตั้งแต่วันที่ 1 พฤศจิกายน 2553 ถึง วันที่ 31
ตุลาคม 2555

เนื่องจากบริษัทยังคงขยายตลาดในประเทศอย่างต่อเนื่อง
จึงจำเป็นต้องใช้สถานที่ดังกล่าวเป็นสถานที่ทำงานของบุคลากรด้านการขาย การตลาด
รวมทั้งฝ่ายพัฒนาธุรกิจ ซึ่งมีพนักงานจำนวนมาก
แต่สำนักงานใหญ่ที่จังหวัดสมุทรปราการมีพื้นที่ไม่เพียงพอต่อการรองรับบุคลากร
นอกจากนี้ยังช่วยให้การเดินทางติดต่อธุรกิจของลูกค้า ผู้มาติดต่อ และพนักงานมีความสะดวก
รวดเร็ว และคล่องตัว

นางสรญา สรไกรกิติกูล (นามสกุลเดิม ว่องวัฒนโรจน์)
มีความสัมพันธ์เป็นบุตรของผู้บริหารของบริษัท คือ นายสุรพล ว่องวัฒนโรจน์
ซึ่งดำรงตำแหน่งประธานเจ้าหน้าที่บริหารและเป็นผู้ถือหุ้นใหญ่ของบริษัท นอกจากนี้นางสรญา
สรไกรกิติกูล ยังเป็นผู้ถือหุ้นของบริษัทด้วย

มูลค่ารวมของสิ่งตอบแทน หรือมูลค่ารวมของรายการ เงื่อนไข อัตราค่าเช่า งวดการชำระ
และหลักประกัน มีดังต่อไปนี้

1. ค่าเช่ารวม 2,400,000 บาท โดยมีอัตราค่าเช่า คือ ระหว่างวันที่ 1 พฤศจิกายน 2553
ถึงวันที่ 31 ตุลาคม 2555 รวมระยะเวลา 2 ปี ชำระค่าเช่ารายเดือนๆ ละ 100,000 บาท

2. หลักประกันความเสียหาย และการปฏิบัติตามสัญญา เป็นจำนวนเงิน 190,000 บาท
(ซึ่งเงินจำนวนดังกล่าวจะได้รับคืนภายใน 30 วัน หลังจากสิ้นสุดสัญญาเช่า
ถ้าไม่มีความเสียหายใดๆ เกิดขึ้น)

3. มูลค่ารวมทั้งสิ้น 2,590,000 บาท

สำหรับหลักเกณฑ์การกำหนดราคาค่าเช่านั้น บริษัทได้รับการต่ออายุสัญญาเช่าในอัตราค่าเช่าเท่าเดิม
คือ เดือนละ 100,000 บาท ระยะเวลาเช่า 2 ปี รวมเป็นค่าเช่าทั้งสิ้น 2,400,000 บาท
และเมื่อเปรียบเทียบกับราคาค่าเช่าของสำนักงานให้เช่าในอาคารเซ็นทรัลซิตี้บางนาทาวเวอร์
อัตราค่าเช่านี้ยังต่ำกว่าสำนักงานแห่งอื่น ประกอบกับค่าบริการ สภาพอาคาร ตลอดจนทำเลที่ตั้ง
บริษัทเห็นว่าอาคารสำนักงานดังกล่าวมีความเหมาะสมมากที่สุด

เมื่อคำนวณมูลค่ารายการที่เกี่ยวโยงกันและเปรียบเทียบกับมูลค่าสินทรัพย์ที่มีตัวตนสุทธิ (ณ 31
มีนาคม 2553) สรุปว่า ขนาดของรายการเท่ากับ 0.17% ของมูลค่าสินทรัพย์ที่มีตัวตนสุทธิ
ซึ่งถือเป็นรายการที่เกี่ยวโยงกันขนาดกลาง ตามประกาศของตลาดหลักทรัพย์แห่งประเทศไทย เลขที่
บจ/ป 22-01 เรื่อง
การเปิดเผยข้อมูลและการปฏิบัติการของบริษัทจดทะเบียนในรายการที่เกี่ยวโยงกัน พ.ศ. 2546
และประกาศของคณะกรรมการกำกับตลาดทุน เลขที่ ทจ. 21/2551
เรื่องหลักเกณฑ์ในการทำรายการที่เกี่ยวโยงกัน
ประเภทรายการเกี่ยวกับรายการเช่าหรืออสังหาริมทรัพย์ระยะสั้น ระยะเวลาไม่เกิน 3 ปี
โดยบริษัทได้รายงานสารสนเทศดังกล่าวต่อตลาดหลักทรัพย์ฯ ตามหลักเกณฑ์ที่กำหนดไว้แล้ว
และในการต่ออายุสัญญาเช่าดังกล่าวได้รับการอนุมัติจากที่ประชุมคณะกรรมการบริษัท ครั้งที่ 4/2553
เมื่อวันที่ 11 สิงหาคม 2553 โดยผ่านความเห็นชอบจากคณะกรรมการตรวจสอบแล้ว